Liderii politici trebuie să dea deoparte orgoliul personal sau orgoliul partidelor pentru a putea să își dedice întreaga activitate așteptărilor cetățenilor, a declarat Nicolae Ciucă, lider PNL și președinte al Senatului, vineri, în contextul vizitei efectuate pe șantierul autostrăzii A7.
"Cred că suntem cu toții conștienți că dezbinarea și haosul sunt dușmanii României, dușmanii noștri, ai tuturor. Dezbinarea, pentru că, în loc să putem să punem laolaltă toate eforturile și toată forța să ne dezvoltăm și să avem o dinamică a dezvoltării. Haosul, pentru că, știți cu toții, are efecte în tot ceea ce înseamnă derularea proiectelor, absorbția de fonduri", a declarat liderul PNL.
"În tot acest ansamblu, am spus-o și o subliniez în continuare, prin tot ceea ce înseamnă responsabilitatea la nivelul liderilor politici, trebuie să dea deoparte tot ceea ce ține de orgoliul personal sau orgoliul vreunuia dintre partide, pentru a putea să își dedice întreaga activitate așteptărilor cetățenilor. Cetățenii așteaptă de la noi să fie ordine, să existe o asumare și o claritate", a continuat Nicolae Ciucă.